แนะทำความเข้าใจก่อนซื้อประกันสุขภาพ
คปภ. แนะประชาชนทำความเข้าใจถึงความคุ้มครองด้านการทำประกันภัยสุขภาพ เพื่อให้เหมาะสมและตรงตามความต้องการ
22 มิ.ย. 2554

คปภ. แนะประชาชนทำความเข้าใจถึงความคุ้มครองด้านการทำประกันภัยสุขภาพ เพื่อให้เหมาะสมและตรงตามความต้องการ 
นางจันทรา  บูรณฤกษ์   เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ปัจจุบันธุรกิจประกันภัยมีการเติบโตสูงขึ้น เนื่องจากธุรกิจประกันภัยมีการส่งเสริมความรู้ด้านการประกันภัยสู่ประชาชน การแข่งขันพัฒนาช่องทางการจำหน่าย และการพัฒนาผลิตภัณฑ์ประกันภัยให้เหมาะสมกับความต้องการของประชาชน โดยเฉพาะอย่างยิ่งการพัฒนาด้านการประกันภัยสุขภาพ พบว่ามีจำนวนผู้ทำประกันภัยมากขึ้นเป็นลำดับ 
ทั้งนี้ การประกันภัยสุขภาพเป็นการประกันภัยที่ให้ความคุ้มครองต่อผู้เอาประกันภัยสำหรับค่าใช้จ่ายในการรักษาพยาบาล เนื่องจากการบาดเจ็บจากอุบัติเหตุหรือการเจ็บป่วยจากโรคภัย 
ดังนั้น สำนักงาน คปภ. มีความห่วงใยประชาชนที่จะซื้อกรมธรรม์ประกันภัยสุขภาพ ขอให้ศึกษาดูรายละเอียด และเงื่อนไขกรมธรรม์ตลอดจนเอกสารแนบท้ายให้เข้าใจ ว่าตรงกับความต้องการหรือไม่ เพื่อประโยชน์แก่ผู้เอาประกันภัยเอง
นางจันทรา กล่าวว่า ในธุรกิจประกันภัยมีบริษัทประกันสุขภาพ จำนวน 5 บริษัท ซึ่งสามารถขายได้เฉพาะกรมธรรม์ประกันภัยสุขภาพเท่านั้น ไม่สามารถเสนอขายกรมธรรม์ประกันภัยประเภทอื่นได้ เช่น ไม่สามารถเสนอขายกรมธรรม์ประกันภัยรถยนต์ หรือการประกันอัคคีภัย ดังนั้น หากพบว่ามีการเสนอขายกรมธรรม์ประกันภัยประเภทอื่น ถือว่าบริษัทมีความผิดและจะต้องถูกดำเนินคดีตามกฎหมาย